A mexikói válogatott 1923-ban alakult meg, első, barátságos mérkőzését Guatemala ellen játszotta (és győzött 2–1 arányban). Első hivatalos szereplésükre az 1928-as amszterdami olimpián került sor. Azóta szinte állandó résztvevői a világbajnokságoknak, igaz, ott elődöntőbe még soha sem jutottak. A FIFA-világranglistán legjobb helyezésük a negyedik: ezt 1998-ban, 2003-ban, 2004-ben és 2006-ban is elérték. A felnőtt válogatott legnagyobb sikere, hogy 1999-ben megnyerte a (hazai rendezésű) konföderációs kupát, a korosztályos csapatok pedig három nagyobb sikert értek el: 2005-ben és 2011-ben is megnyerték az U17-es világbajnokságot, 2012-ben pedig az olimpiai labdarúgótornát.